

กฎกระทรวง

ฉบับที่ 333 (พ.ศ. 2560)

ออกตามความในประมวลรัษฎากร

ว่าด้วยการยกเว้นรัษฎากร

\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ

แก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗) แห่งประมวลรัษฎากร

ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖  
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ กำหนดให้เงินได้เท่าที่ได้จ่ายเป็นค่าซื้อสินค้าหรือค่าบริการให้แก่ผู้ประกอบการจดทะเบียน

ภาษีมูลค่าเพิ่มและได้รับใบกำกับภาษี ตามมาตรา ๘๖/๔ แห่งประมวลรัษฎากร สำหรับการซื้อสินค้า  
หรือรับบริการในราชอาณาจักร ตั้งแต่วันที่ ๑๑ พฤศจิกายน พ.ศ. ๒๕๖๐ ถึงวันที่ ๓ ธันวาคม พ.ศ. ๒๕๖๐

ตามจำนวนที่จ่ายจริงแต่ไม่เกินหนึ่งหมื่นห้าพันบาทเป็นเงินได้พึงประเมินที่ได้รับยกเว้นไม่ต้องรวมคำนวณ

เพื่อเสียภาษีเงินได้บุคคลธรรมดา ทั้งนี้ ตามหลักเกณฑ์ วิธีการและเงื่อนไขที่อธิบดีประกาศกำหนด

ข้อ ๒ ค่าซื้อสินค้าหรือค่าบริการตามข้อ ๑ ไม่รวมถึงค่าซื้อสินค้าหรือค่าบริการ ดังต่อไปนี้

(๑) ค่าซื้อสุรา เบียร์ และไวน์

(๒) ค่าซื้อยาสูบ

(๓) ค่าซื้อน้ำมันและก๊าซสำหรับเติมยานพาหนะ

(๔) ค่าซื้อรถยนต์ รถจักรยานยนต์ และเรือ

(๕) ค่าบริการจัดนำเที่ยวที่จ่ายให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยว

และมัคคุเทศก์

(๖) ค่าบริการที่ได้จ่ายเป็นค่าที่พักในโรงแรมให้แก่ผู้ประกอบธุรกิจโรงแรมตามกฎหมาย  
ว่าด้วยโรงแรม

ให้ไว้ ณ วันที่ 10 พฤศจิกายน พ.ศ. ๒๕๖๐

อภิศักดิ์ ตันติวรวงศ์

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากรัฐบาลมีนโยบายกระตุ้นเศรษฐกิจ  
ในช่วงปลายปี ๒๕๖๐ เพื่อส่งเสริมให้การบริโภคภายในประเทศขยายตัวเพิ่มขึ้นอย่างต่อเนื่อง สมควรกำหนดให้  
เงินได้เท่าที่ได้จ่ายเป็นค่าซื้อสินค้าหรือค่าบริการให้แก่ผู้ประกอบการจดทะเบียนภาษีมูลค่าเพิ่มตามจำนวน  
ที่จ่ายจริงแต่ไม่เกินหนึ่งหมื่นห้าพันบาท เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษี  
เงินได้บุคคลธรรมดา จึงจำเป็นต้องออกกฎกระทรวงนี้

(เล่ม ๑๓๔ ตอนที่ ๑๑๗ ก ราชกิจจานุเบกษา ๑๐ พฤศจิกายน ๒๕๖๐)